กรมปศุสัตว์ เร่งขับเคลื่อนปฎิบัติการหมูสะอาด จัดระบบการเลี้ยงสุกรตลอดห่วงโซ่รักษาเสถียรภาพราคาสุกร
นายสัตวแพทย์สมชวน รัตนมังคลานนท์ อธิบดีกรมปศุสัตว์ เปิดเผยหลังเป็นประธานการประชุมคณะทำงานพัฒนาด้านสุกร ว่า ที่ประชุมมีการรายงานสรุปข้อมูลจำนวนสุกรและเกษตรกรผู้เลี้ยงสุกร สถานการณ์โรคที่สำคัญในสุกร ศูนย์ผลิตน้ำเชื้อสุกรมาตรฐาน มาตรฐานฟาร์มภาคบังคับและข้อมูลฟาร์มมาตรฐานสุกร และมีการรายงานสถานการณ์การผลิต ต้นทุนการผลิต การตลาดในสุกร เปรียบเทียบ ปี 2564 -2566 นอกจากนี้ ได้พิจารณาเกี่ยวกับข้อมูลด้านสุกรที่สำคัญ ระบบหรือขั้นตอนการรายงานข้อมูลด้านสุกร รวมถึงหารือมาตรการเพื่อพัฒนางานด้านสุกรทั้งระบบ อาทิเช่น มาตรการป้องกันการลักลอบนำเข้าเนื้อและชิ้นส่วนสุกร มาตรการตรวจสอบและบังคับใช้กฎหมายต่อสถานที่ตัดแต่งหรือสถานที่จำหน่ายเนื้อและชิ้นส่วนสุกรลักลอบนำเข้า มาตรการควบคุมการเคลื่อนย้ายสุกรมีชีวิตและซาก มาตรการการลงเลี้ยงใหม่ มาตรฐานฟาร์มสุกรภาคบังคับ มาตรการลดต้นทุนอาหารสัตว์ มาตรการด้านโรงฆ่าสัตว์และการขนส่งสุกรมีชีวิตและซากเป็นต้นเป้าหมายการประชุมครั้งนี้ เพื่อจัดวางระบบฐานข้อมูล หรือ Big Data และจัดวางบทบาทหน้าที่ของหน่วยงานในสังกัดกรมปศุสัตว์เพื่อบูรณาการภารกิจ รวมถึงจัดวางระบบข้อมูลที่สำคัญ รองรับภารกิจการขับเคลื่อนปฏิบัติการหมูสะอาด ที่มีเป้าหมายในการควบคุม เฝ้าระวังโรคระบาด ควบคู่กับการรักษาเสถียรภาพราคาสุกร โดยมุ่งหวังให้เกษตรกรเลี้ยงและขายสุกรได้ในราคาที่พออยู่ได้ไม่ขาดทุนอย่างมีเสถียรภาพ ซึ่งกรมปศุสัตว์จะมีการขับเคลื่อนอย่างต่อเนื่องและเป็นรูปธรรมโดยเร็วที่สุดต่อไป